Legyen más a vendégszeretet!
Róma 15:7
 
Mindannyian tudjuk, hogy milyen jó egy szíves vendéglátás. Emlékszem, hogy egy alkalommal Erdélyben kirándultunk a hegyekben, amikor utol ért bennünket egy nagy vihar. Feladtuk az eredetileg tervezett úti célunkat, és a lehető leggyorsabban siettünk le a hegyről az erdei utakon. A rohanásban a bokám is megrándult, ami tovább lassította a haladásunkat. Végül rátaláltunk egy aprócska településre. A szakadó esőben a civilizáció és más emberek jelenléte rendkívül üdítően hatott ránk. A falu azonban kihalt volt, sokáig nem találtunk senkit. Végül megpillantottunk fényt az egyik udvaron. Bementünk, és egy teraszon vacsorázó társaságra találtunk, akik láthatóan szabadságukat töltötték. Magyarok voltak. Mondtuk nekik, hogy sátraink és mindenünk elázott, aludhatnánk-e éjszaka a kinti csűrben, vagy valami száraz helyen. Örömmel segítettek nekünk. Majd minket is odahívtak az asztalukhoz, megosztották velünk vacsorájukat. Ritkán esett olyan jól az étel! Ám ez még nem volt a vége, mert egy idő után összesúgtak, és azt mondták nekünk, hogy összehúzódnak, és felszabadítják számunkra az egyik szobájukat, hogy ne kelljen kint aludnunk - ha elfogadjuk. Mondani sem kell, örömmel elfogadtuk.
Bizonyára mindannyiunknak vannak hasonló történeteink a vendéglátásról és befogadásról. Ám azt talán kevéssé gondoljuk, hogy a Szentírásnak is van mondanivalója erről a témáról. Pedig meglepetésünkre a Biblia rengeteget ajánlja figyelmünkbe a vendégszeretetet. A Római levél 12. fejezetében, amikor Pál a keresztyén szeretet hétköznapi megélését fejti ki, ezt írja:
Romans 12:13 KAR
A szentek szükségeire adakozók [legyetek;] a vendégszeretetet gyakoroljátok
Hozzá hasonlóan beszél Péter apostol is. Amikor arról beszél, hogyan éljünk az idők végéhez közeledve, azt írja:
1 Peter 4:8–9 KAR
Mindenek előtt pedig legyetek hajlandók az egymás iránti szeretetre; mert a szeretet sok vétket elfedez. [Legyetek] egymáshoz vendégszeretők, zúgolódás nélkül.
De talán a legemlékezetesebbek Jézusnak az utolsó ítéletről mondott szavai. Ekkor Jézus azt mondja, hogy onnan lesz világos, hogy őt szeretjük, ha gyakoroltuk a vendégszeretet: ha enni adtunk az éhezőnek, befogadtuk a jövevényt, meglátogattuk és gondoskodtunk a betegről (Mt 25:31-46). A vendéglátás és a másik szükségeiről való gondoskodás elszakíthatatlan jele a keresztyénségnek. A mai igehirdetésben azt fogjuk megvizsgálni, hogy ez miért van így, majd megnézzük, hogy miben áll a vendégszeretet a gyakorlatban.
Élvezd Krisztus vendégszeretetét!
Miért legyünk vendégszeretők? Nem azért, mert kedves emlékeink fűződnek hozzá. Még csak azért sem, mert ez szép és kedves dolog, és keresztyénként illik ezt a jót is tennünk. Mindennek, amit keresztyénként teszünk, Jézus iránti hálából és szeretetből kell származnia. Erről beszél a mostani igénk is:
Romans 15:7 KAR
Azért fogadjátok be egymást, miképen Krisztus is befogadott minket az Isten dicsőségére.
A befogadninak fordított szó azt jelenti, hogy valakit szívélyesen üdvözölni, otthonunkba fogadni. Azért kell szeretettel fogadnunk egymást a gyülekezetben, mert mi magunk is idegenek voltunk, akiket Jézus Krisztus szeretettel fogadott Isten családjában.
Vagyis mondhatjuk, hogy a megváltás egy kozmikus vendéglátás. Azért lettünk keresztyének, mert Krisztus törődött velünk. Nem azt nézte, hogy kik vagyunk. Nem foglalkozott azzal, hogy bűneinkben voltunk, utálatosak és undorítóak az ő szent isteni szemében. Jól látta, hogy a magunk kis életét éljük, önmagunkkal eltelve, Istennel nem törődve. Teremtményekként így lázadtunk a világmindenség Ura ellen. Ám ő túlnézett ezen. Azt látta, hogy szükséget szenvedünk (Ezek 16:4-6). 
Victor Hugonak A nyomorultak c. regényében történik, hogy börtönbüntetésből visszatérő Jean Valjeant mindenki megveti és elutasítja. Bár dolgozna, de senki sem hajlandó neki munkát adni múltja miatt. Mígnem egyszer felragyog a fény, és Myriel püspök megvendégeli őt egy éjszakára. Jean Valjean még aznap éjjel ellopja a püspök ezüst evőeszközeit, és elmenekül. A rendőrök gyorsan elfogják, és szembesítésre visszaviszik a püspökhöz. Azonban legnagyobb meglepetésre a püspök azt mondja, hogy önként adta Valjeannak az evőeszközöket, sőt még két ezüst gyertyatartóját is neki adja. Nem büntetést akart. Hanem meglátta a nyomorult, szükséget szenvedő idegent, és kipótolta szükségét.
Ugyanígy tett velünk az Úr Jézus is. Látta, hogy éhezünk és szomjazunk lelkiekben. Otthon nélküli idegenek vagyunk, és nincs békességünk. És Krisztus szeretett minket. Befogadott minket. Nemcsak, mint vendégeket, hanem Isten családjába írta nevünket. Békétlenségünk büntetését magára vette, és nyugalmat adott nekünk. Táplálta és megelégítette lelkünket. És többé nem vagyunk se idegenek, se szegények. Hanem Isten gyermekei, a menny örökösei — ahol majd a Bárány menyegzőjén Isten minden szükségünket végleg betölti.
›	Ugye milyen jó otthon lenni? Ugye milyen jó, hogy Krisztus feltétel nélkül, teljesítményünktől függetlenül, sőt gonosz tetteink ellenére is szeretett?
Sőt, Jézus azt se nézte, hogy ez a befogadás neki mibe került. Nem gondolta büszkén magáról, hogy “én nem hagyom ott a menny magasát ezekért.” Hanem alázatosan emberré lett, hogy Megváltónk lehessen, és Isten családjába vihessen. Nem számolta a kényelmetlenségeit, nélkülözéseit, szenvedéseit — sose mondta azt, hogy ez az ár már túl sok ezért a vendégszeretetért. Hanem testét halálra adta, lelkében pedig elhordozta a kárhozat kínjait — vendéglátásunk ára a testté lett Isten haláltusája volt!  Mégis, se amikor életében előre nézett a közelgő keresztre, se amikor feltámadása után visszanézett a fizetett árra, sose mondta, hogy túlzás! Hanem megelégedett, örült, hogy minket befogadott, és azt mondta: megérte! (Isa 53:11) 
›	Szeretett testvérek, nem csodálatos, hogy Jézus ennyire nagy becsben tartott minket? Hogy vonakodás nélkül ilyen árat fizetett értünk?
Nagy a kísértés, hogy most továbblépjünk, és elkezdjünk a teendőinkről beszélni a vendéglátás területén. Ám szeretném, ha most még ellenállnánk ennek a kísértésnek. Nem azért beszéltem a Krisztus általi befogadásunkról, mert ez egy kötelező kellék, mielőtt a mi életünkre térnénk rá. Hanem azért, hogy élvezzük Krisztus vendégszeretetét. Azért, hogy emlékezzünk, és újra átéljük a megtérésünk örömét. Krisztus által Isten családjához tartozunk. Isten az ő Egyszülöttjét áldozta fel értünk, hogy boldogok legyünk őbenne. Éppen ezért bármi történjen is veled ebben az életben, többé már nem vagy egyedül — mert Isten a te Atyád marad örökké. Bárhová is kerülj, nem vagy idegen, mindig van kihez kiáltanod, és segítséget kérned — a Szentháromság Isten siet segítségedre. Isten bőkezűen ránk árasztotta szeretetét, hogy ez Őt dicsőítse, az ő csodálatos szeretetét megmutassa, és nevét felemelje. És ha még nem tapasztaltad volna meg ezt az isteni befogadást, akkor kérd most, hogy legyen Krisztus a te Megváltód, és Isten a te Atyád! Legyünk hálásak Isten befogadó, fiává változtató, gazdaggá tevő szeretetéért!
Kövesd Krisztus példáját, és gyakorold a vendégszeretet!
Mindez elvezet a következő pontunkhoz: miért árasztotta ránk Isten ilyen gazdagon az ő szeretetét? Azért, hogy a mi vendégszeretetünk által egyre több ember megérezzen valamit Isten vendégszeretetéből, és őt dicsőítse. 
A vendégszeretet nem mellékes dolog. A Rom 12:13-ban Pál arra hív fel, hogy gyakoroljuk a vendégszeretetet. A Zsidó levélben (Heb 13:2) azt az intést olvassuk, hogy ne felejtkezzünk meg a vendégszeretetről. Vagyis a vendégszeretet jóval több, mint hogy néha a barátainkat vendégül látom. A vendégszeretet egy folyamatosan gyakorolt szokás, amivel ismételten Istenre mutatunk. Egy tervezett szokás, ami részévé vált az életemnek, mert nyitott akarok lenni az emberek felé, és Isten világosságát vinni hozzájuk.
Egy evangelizációt tanító professzor egy előadásán így fogalmazta ezt meg: “Ugye tudjátok, hogy ma, a 21. századi Nyugaton mi az evangelizáció legfontosabb eszköze?” A diákok feszülten, lélegzetüket visszafojtva várták, hogy megtudják végre a titkot. A válasz így hangzott: “A vendégszeretet.” 
Akkor miért szorul mégis háttérbe életünkben a vendéglátás? Két fő okot látok. Először is azért, mert sokszor önzőek vagyunk. Vendégeket fogadni fáradsággal jár, időbe és pénzbe kerül. Háttérbe kell szorítanom a saját terveimet, feladataimat, hogy másokra figyelhessek.  Másodszor a félelmeink is távol tarthatnak minket emberektől. Félünk, hogy a vendégek belátnak életünkbe, otthonunk rendezetlenségébe vagy gyerekeink neveletlenségébe. Félünk, hogy nem tudunk megfelelni az elvárásaiknak, esetleg rossz házigazdának vagy keresztyénnek gondolnak minket. Félünk, hogy meg kell nyílnunk, és magunkról kell beszélnünk. Vagy félünk, hogy vontatott és kínos lesz a beszélgetés azzal az alig ismert másikkal. Biztonságosabbnak tűnik, ha távol tartjuk magunkat másoktól.
Azonban Isten pont azért fogadott magához, hogy megváltson minket önző, magunkra figyelő életünkből. Ez pedig csodálatos dolog — szó szerint. Hiszen csoda megtapasztalni, hogy új emberek lettünk, akik Istennek és az ő dicsőségéért élnek.
Miben áll a vendégszeretetet? Hadd adjak két módot. 
1.	Először is menj oda és beszélgess emberekkel már a gyülekezetben! A gyülekezet a mi lelki otthonunk. A vendéglátás első és legfontosabb terepe az, hogy már itt megtapasztalja mindenki a kedvességet és vendégszeretet. Keresd, és lásd meg az új embereket! Menj bátran oda hozzájuk, köszöntsd őket, kérdezd meg, hogy tudsz-e bármivel segíteni nekik. Nézz körül, hogy van-e olyan, aki magányos vagy egyedül van - ne várj másra, lépj te oda hozzájuk! Vagy keresd azokat, akikkel régóta vagy egyáltalán nem beszéltél. Legyen mindez tudatos, nyiss mások felé!
2.	Másodszor hívj meg bátran magadhoz embereket! A vendégszeretet másik szintje pedig az, hogy megnyitjuk az otthonainkat mások előtt. Nem díszebédre vagy -vacsorára kell gondolni. Nem kell ilyenkor a hízott tulkot leölni. Ne hátráltasson az, hogy nem volt annyi időd készülni a vendégekre, mint szeretted volna. Lehet egyszerűségben is szívélyesnek lenni. A kedvességed, nyitottságod és őszinteséged sokkal többet sugároz Isten szeretetéből, mint egy roskadozó asztal. 
Tehát, szeretett testvérek, gyakoroljuk a vendégszeretetet. Álljon itt bátorításul egy idézet: “A vendégszeretet az egyik jele annak, hogy egy közösség él. Ha behívunk másokat az életünkbe, az annak a jele, hogy nem félünk; és hogy olyan kincseink vannak, mint az igazság és békesség, amit meg akarunk osztani másokkal.”
Kövesd Krisztus példáját, ahogyan adsz és figyelsz másokra!
Miután szó volt a mitről, a vendégszeretet örömteli feladatáról, beszéljünk a hogyanról is. Hogyan legyünk jó vendégfogadók? Két egyszerű dolog szükséges: a gondoskodás és a figyelem. 
A gondoskodás valószínűleg magától értetődő: ha valakit meghívok magamhoz, vagy odamegyek hozzá itt, a gyülekezetben, érdekel, hogy szenved-e szükséget valamiben. Talán szomjas, szeretne egy kávét vagy valami harapnivalót. Bárhogy is, fejezzem ki, hogy törődöm vele.
Ám a fizikai gondoskodás mellett legalább olyan fontos az, hogy a másik az osztatlan figyelmemet élvezze. Nem egy keresztyén kötelességet kell látnom a másikban, hanem érdekeljen a személye. Jegyezzem meg a nevét; figyeljek arra, amit mond; ne vágjak a szavába. Ne féljek rákérdezni, ha megterheltnek vagy szomorúnak látom. Ha valami terhét megosztotta velem, érdeklődjek pár nap után. A lényeg: törődjek vele. A vendégszeretet egy szolgálat, amiben a másikat helyezem magam elé — ahogy Krisztus is tette, amikor az utolsó vacsorán vendégül látta tanítványait, és megmosta a lábukat.
Kövesd Krisztus példáját, és figyelj a leginkább szükségben lévőkre!
A vendégszeretet utolsó gyakorlati kérdése a kikről szól. Kiket kell vendégül látnom? A kérdés furcsának hat, ám a Szentírás újra és újra egy fontos alapelvet ad elénk. A Luk 14:12-14-ben Jézus arra szólít fel, hogy azokkal legyünk vendégszeretők, akik nem tudják viszonozni.
Luke 14:12–14 KAR
Monda pedig annak is, a ki őt meghívta: Mikor ebédet vagy vacsorát készítesz, ne hívd barátaidat, se testvéreidet, se rokonaidat, se gazdag szomszédaidat; nehogy viszont ők is meghívjanak téged, és visszafizessék néked. Hanem mikor lakomát készítesz, hívd a szegényeket, csonkabonkákat, sántákat, vakokat: És boldog leszel; mivelhogy nem fizethetik vissza néked; mert majd visszafizettetik néked az igazak feltámadásakor.
[bookmark: _GoBack]Hasonlóra gondolhat Jézus, amikor az utolsó ítéletről szóló példázatában azt mondja, hogy ha a legkisebbet vendégül láttuk, az olyan, mintha őt fogadtuk volna be.
Matthew 25:40 KAR
És felelvén a király, azt mondja majd nékik: Bizony mondom néktek, a mennyiben megcselekedtétek egygyel az én legkisebb atyámfiai közül, én velem cselekedtétek meg.
Természetesen nem arról van szó, hogy ne lássuk vendégül közeli barátainkat. Ám ebben nincs semmi különleges. A világi vendégszeretet is erről szól. Azonban az evangéliumból fakadó vendégszeretet másról szól: én nemcsak azokat látom szívesen, akiket szeretek, és jól kijövök. Nemcsak azokat, akik majd esetleg viszonozzák. Hanem Isten kegyelmét tükrözöm vissza abban, hogy befogadom az idegent, a furcsát, a más társadalmi vagy anyagi helyzetben lévőt. Azt keresem, hogyan mutathatnám még én is az életemben azt a feltétel nélküli szeretetet, amellyel Krisztus volt irántam. Azt nézem, hogy ki az, aki leginkább szükséget szenved, és rászorul a gondoskodásra.
Éppen ezért, szeretett gyülekezet, hadd emeljek ki pár csoportot, akikre különösen oda kell figyelnünk a gyülekezetben.
1.	Az egyedülállók. Mai világunk, amelyik sokszor a szerelemben, párkapcsolatban és testiségben látja a boldogság egyik fő forrását, kifejezetten támadja azokat, akik egyedül vannak. Egyedülálló testvéreink általában sokat harcolnak a magánnyal, és óriási segítség és öröm, ha figyelnek rájuk, és ügyes-bajos dolgaikat megoszthatják másokkal. És ne felejtsük, hogy egyedülálló lehet harminc-, ötven- vagy nyolcvanéves korában is az ember.  Figyeljünk rájuk — akár egyénileg, akár többedmagukkal is hívhatjuk őket. Tartsuk számon dolgaikat, születésnapjukat. Tapasztalják meg, hogy a gyülekezetben Isten pótolja a társ hiányát.
2.	A diákok (egyetemisták). Bár az diákok általában egyedülállók, de mégis külön felhívnám rájuk a figyelmet. Különösen azokra, akik otthonuktól távol költöztek, hogy itt tanuljanak tovább. A családjuk messze van, így talán még jobban értékelik a figyelmet és törődést. Vond be őket nyugodtan az életedbe, hívd meg őket ebédre vagy vacsorára. Kérdezd meg, hogy van-e bármi, amiben tudnál segíteni neki. 
3.	Az újonnan érkezők. Isten kegyelméből mindig vannak újabb és újabb emberek a gyülekezetben. Isten rád is helyezte azt a feladatot, hogy figyelj rájuk. Éppen ezért az istentisztelet után először inkább ne a legjobb barátodhoz rohanj, hanem azt nézd, hogy van-e valaki új, akivel talán senki nem beszélget — vagy akivel még te nem beszéltél soha. Érdeklődj irántuk, ha van kérdésük, válaszold meg, beszélj magadról — hogy ők is érezhessék rajtad keresztül: Istennek gondja van rájuk.
4.	A Budapestre költözők. Fővárosunk mágnesként vonzza az embereket, és ezt tapasztaljuk a gyülekezetben is. Sokaknak idegen és elrettentő lehet a város nagysága elsőre. Lehet, hogy nem tudják, hogy az ügyeiket hol és hogyan intézhetik. Talán azzal nincsenek tisztában, mit hol vásárolhatnak. Bárhogy is legyen, szolgálj nekik azzal, hogy barátsággal fogadod, és sietsz a segítségükre. Ha van kérdés, amiben nem tudsz segíteni, bátran kérdezz meg másokat is a gyülekezetben. Működjünk együtt úgy, mint egy élő család, amely gondoskodik tagjairól.
Talán mindezek fényében a vendégszeretet nehéznek tűnik. Remélem, nem az. De ha annak tűnne is, emlékezzünk, hogy amit teszünk, az Úr Jézus iránti hálából tesszük. A vendégszeretet is egy módja annak, hogy élő áldozatként a mi Megváltónknak szánjuk oda a testünket.
Mindezzel semmi újat nem cselekszünk. A IV. századból maradt fenn egy levél, amelyet Julianusz császár írt. Ez a római uralkodó ellenséges volt a keresztyénséggel szemben. Egy pogány főpapnak írt levelében a keresztyénség népszerűségén kesereg. Ám ez a levél elárulja ennek az okát. Azt írja az uralkodó: “Szégyenteljes, hogy ezek az istentelen galileaiak [keresztyének] mind a saját szegényeikről, mind a mieinkről is gondoskodnak, miközben tőlünk minden ember azt látja, hogy még a saját fajtánk szükségét sem látjuk el!”
Bátorítson minket tehát ez ókori keresztyének példája, akik a világ előtt is ismertek voltak vendégszeretetükről és gondoskodásukról. Azért volt ez így, mert ugyanaz a Megváltójuk volt nekik, mint nekünk - az Úr Jézus Krisztus, aki befogadta őket is az Isten dicsőségére. Ámen.
. oldal 
